Sikke en voldsom sorg, du har måttet bære i dit liv. At miste et barn er det værste, der kan overgå os. Tak, fordi du har overskud til at sende mig en hilsen og sætte tingene i perspektiv og samtidig dele den smerte, du skal leve med. Jeg synes, det lyder så fint, at du fandt styrke til at lave din søns værelse om til et sted, du kunne opholde dig og mindes ham. Jeg håber, du har fået god hjælp til at tackle dit tab, og at du har mennesker omkring dig, der støtter dig, og fortsat taler om den søn, du har mistet. Som du måske ved, mistede mine forældre en datter, da hun var otte år, og de talte aldrig om hende. I mine øjne var det nærmest en endnu større sorg, at ingen nogensinde nævnte hendes navn. Jeg håber, du stadig føler, du har ham med dig også det nye sted, hvor du bor. Jeg har næsegrus beundring for, at du stadig lever dit liv og finder din vej og ovenikøbet tænker på andre.